32006R0198
L 032/15
JURNALUL OFÍCIAL AL UNIUNII EUROPENE
REGULAMENTUL (CE) NR. 198/2006 AL COMISIEI
din 3 februarie 2006
de aplicare a Regulamentului (CE) nr. 1552/2005 al Parlamentului European și al Consiliului privind statisticile referitoare la formarea profesională în întreprinderi
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1552/2005 al Parlamentului European și al Consiliului din 7 septembrie 2005 privind statisticile referitoare la formarea profesională în întreprinderi (1) și, în special, articolul 7 alineatul (3), articolul 8 alineatul (2), articolul 9 alineatul (4), articolul 10 alineatul (2) și articolul 11 alineatul (3) ale acestuia,
întrucât:
(1)
Regulamentul (CE) nr. 1552/2005 stabilește un cadru comun pentru producerea de statistici comunitare referitoare la formarea profesională în întreprinderi.
(2)
În scopul aplicării respectivului regulament, trebuie adoptate măsuri în ceea ce privește metoda de eșantionare și cerințele în materie de precizie, mărimea eșantionului necesară pentru a răspunde acestor cerințe, precum și specificațiile detaliate NACE și categoriile de mărime în funcție de care pot fi defalcate rezultatele.
(3)
Comisia ar trebui să definească datele specifice care trebuie colectate pentru întreprinderile care desfășoară activități de formare și pentru cele care nu desfășoară astfel de activități, precum și diferitele tipuri de formare profesională.
(4)
Trebuie adoptate dispoziții de aplicare pentru a stabili cerințele de calitate privind datele care trebuie colectate și transmise pentru statisticile comunitare referitoare la formarea profesională în întreprinderi, structura rapoartelor referitoare la calitate, precum și toate măsurile necesare evaluării sau îmbunătățirii calității datelor.
(5)
Este necesar să se stabilească primul an de referință pentru care trebuie să se colecteze date.
(6)
Este necesar să se adopte dispoziții privind formatul tehnic adecvat și standardul de schimb pentru transmiterea în format electronic a datelor.
(7)
Măsurile prevăzute de prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Prezentul regulament stabilește dispozițiile de aplicare a Regulamentului (CE) nr. 1552/2005 privind statisticile referitoare la formarea profesională în întreprinderi.
Articolul 2
Primul an de referință pentru care trebuie colectate date este anul calendaristic 2005.
Articolul 3
Anexa I precizează variabilele specifice care trebuie transmise Comisiei (Eurostat).
Articolul 4
Anexa II precizează metoda de eșantionare și cerințele în materie de precizie, mărimea eșantionului necesară pentru a răspunde acestor cerințe, precum și specificațiile detaliate NACE și categoriile de mărime în funcție de care pot fi defalcate rezultatele.
Articolul 5
Statele membre sunt responsabile pentru controlul datelor, corectarea erorilor, imputare și ponderare.
Anexa III definește principiile care trebuie aplicate pentru imputarea și ponderarea variabilelor. Raportul de calitate menționează și justifică, în mod corespunzător, orice derogare de la respectivele principii.
Articolul 6
Anexa IV precizează modalitățile și formatul de transmitere a datelor către Comisie (Eurostat).
Articolul 7
Fiecare stat membru procedează la evaluarea calității datelor pe care le transmite și prezintă respectiva evaluare sub forma unui raport de calitate. Respectivul raport est elaborat și prezentat Comisiei (Eurostat) în formatul specificat în anexa V.
Articolul 8
Pentru a obține un nivel înalt de armonizare între țări a rezultatelor anchetei, Comisia (Eurostat), în strânsă colaborare cu statele membre, propune recomandări metodologice și practice, precum și linii directoare privind realizarea anchetei, sub forma unui „Manual al Uniunii Europene.”
Articolul 9
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 februarie 2006.